中秋有賦
作者：魏了翁
朝代：宋

paragraphs: 望舒與日元非敵，震受陽光巽成魄。
六十四象不言月，三百五篇譏月出。
古道貴陽不貴陰，賓禮卜晝不卜夕。
世間賞翫起何年，誤却千年醉狂客。
不知客有肺腸無，更把荒誣作真實。
我因時序嘗作詩，洗盡兔窟蟾宮迷。
今年新作東樓成，胡爲尚此窮攀躋。
人心和平民氣樂，日月昭明天宇豁。
須知此事與政通，不是詞人閒賞月。